Il-Kummissjoni Ewropea - Stqarrija għall-istampa Il-Kummissjoni tadotta proposta biex il-ftehim bejn l-UE u l-Istati Uniti dwar it-tariffi jsir effettiv Brussell, it-8ta' settembru 2020 Il-Kummissjoni Ewropea llum ippubblikat proposta għal regolament tal-Kunsill u tal-Parlament Ewropew biex jitneħħew id-dazji fuq ċerti importazzjonijiet lejn l-UE. Min-naħa l-oħra, l-Istati Uniti se tnaqqas id-dazji tagħha fuq ċerti esportazzjonijiet tal-UE lejn is-suq tal-Istati Uniti. Dan se jdaħħal fis-seħħ il-ftehim imħabbar mill-UE u l-Istati Uniti fit-21 ta' Awwissu 2020. Dan it-tnaqqis fit-tariffi bejn l-UE u l-Istati Uniti se jżid l-aċċess kemm għas-suq tal-UE kif ukoll għal dak tal-Istati Uniti b'madwar EUR 200 miljun fis-sena. Il-Viċi President Eżekuttiv Dombrovskis qal: "L-UE u l-Istati Uniti jikkondividu l-aktar sħubija ekonomika importanti fid-dinja, b'kummerċ fi prodotti u servizzi li jiswa aktar minn EUR 1.3 triljun fis-sena. Dan il-ftehim jipprovdi liż-żewġ naħat b'eżitu li jgawdi minnu kulħadd, u jgħinna nsaħħu aktar is-sħubija tagħna. It-tnaqqis tat-tariffi miż-żewġ naħat itejjeb l-aċċess għall-esportaturi tagħna u jnaqqas l-ispiża tal-prodotti importati. Dawn it-tnejn huma fatturi kritikament importanti f'dan iż- żmien ta' kriżi ekonomika relatata mal-coronavirus. Min-naħa tal-UE, aħna nqisu dan il-ftehim bħala pass importanti lejn it-titjib tar-relazzjoni tagħna u r-riżoluzzjoni ta' tilwim pendenti. Aħna nibqgħu ħerqana li napprofondixxu l-kooperazzjoni transatlantika kull fejn possibbli peress li nemmnu bis- sħiħ li, f'dak li għandu x'jaqsam ma' sfidi verament globali, il-possibbiltajiet li jinkisbu riżultati globali ta' suċċess jittejbu jekk l-Unjoni Ewropea u l-Istati Uniti jaħdmu flimkien." Ladarba jiġi approvat f'konformità mal-proċeduri rilevanti fuq kull naħa tal-Atlantiku, il-ftehim se jwassal għat-tnaqqis tat-tariffi tal-Istati Uniti fuq l-esportazzjonijiet tal-UE li jiswew madwar $160 miljun fis-sena. Dan jinkludi ikliet ippreparati, oġġetti tal-kristall, preparazzjonijiet tal-wiċċ, trabijiet propellanti, lajters u partijiet tal-lajters. Min-naħa tagħha, l-UE se telimina t-tariffi fuq l- importazzjonijiet ta' prodotti mill-awwist ħaj u ffriżat mill-Istati Uniti. L-esportazzjonijiet tal-Istati Uniti ta' dawn il-prodotti lejn l-UE għandhom valur ta' madwar $111 miljun. Iż-żewġ naħat se jeliminaw dawk it-tariffi fuq il-bażi tan-nazzjon l-aktar favorit (MFN), jiġifieri għal kwalunkwe sieħeb, f'konformità mal-impenji multilaterali eżistenti. Il-miżuri se japplikaw b'effett retroattiv mill-1 ta' Awwissu 2020. Għal aktar informazzjoni Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_tadotta_proposta_biex_il-ftehim_bejn_l-UE_u_l-Istati_Uniti_dwar_it-tariffi_jsir_effettiv.pdf